Paraga ayu kuwi meneng bae, mung nglirik aku karo mesem … dhuh esem kuwi bisa gawe ngengleng. Nanging ana rasa miris ing batinku. Atiku ora kepenak goreh dheg-dhegan, bocah ayu iki munggah saka ngendi? Sebab senajan ngrekasa, mobil iki tetep mlaku. Ora ana swara lawang mobil dibukak, ngerti-ngerti wis lungguh ing sebelahku, nalikane aku ndeleng arah kuburan sisih tengen mau. Mengko gek iki sing disebut … peri alas kopi … Daklirik sikile isih ngambah lantai mobil, ateges iki wong tenan. Dakthuthuki drijiku ing setiran krasa lara … tegese aku isih sadhar. Banjur paraga iki sapa … yen wanita palanyahan, mokal yen saba ing kebon kopi sepi kaya kuwi. Mejeng ing hotel sedhela bae wis bisa nyithak atusan ewon, nganti yutanan. Dheweke mesem ngujiwat maneh …